Zlodeji sa dostali k peniazom v bankomate, vziať ich nestihli. Náhodný okoloidúci zalarmoval políciu.
TLMAČE. Bola to takmer perfektne naplánovaná krádež. Zlodeji mali dopredu zmapovaný terén aj bezpečnostné zariadenia, ktoré istia mestský úrad aj bankomat vedľa vstupu do budovy. Nepočítali s tým, že svetlo z ich karbobrúsky zbadá náhodný chodec. Peniaze mali na dosah, museli újsť bez lupu.
Polícia prípad preveruje, pomôcť by jej mohol záznam z mestského kamerového systému. Majú ho kriminalisti.
Premyslená krádež
Mestský rozhlas v Tlmačoch koncom uplynulého pracovného týždňa oznamoval, že pevné linky úradu nefungujú, dovolať sa dá len na mobilné čísla. Ak sa dá, aby vybavovanie záležitostí ľudia odložili. Dôvodom bola nevydarená krádež v bankomate, ktorý je zabudovaný vedľa vstupu do radnice.
Pravdepodobne dvaja zlodeji odpojili vo štvrtok 14. októbra nadránom signalizačné zariadenie na boku budovy mestského úradu. Peniaze plánovali vziať zo zadnej časti bankomatu. Vstup k nemu vedie z vestibulu mestského úradu. Dovnútra vošli zboku, vylomili dvere.
"O desať minúť päť nadránom ma zavolala polícia, že sme mali narušiteľa, vylúpili bankomat," opísal primátor Miroslav Považan. Keď o desať minút vstúpil do budovy, všade bol dym. "Pravdepodobne použili karbobrúsku," myslí si.
Krátky kábel
Zlodeji sa prerátali. Nepočítali s tým, že prinesený predlžovací kábel nedočiahne z najbližšej zástrčky v sobášnej sieni k bankomatu.
"V materskej škole vylomili dvere na sklade, odtiaľ vzali asi 30-metrovú predlžovačku," pokračuje primátor. Vďaka nej sa im podarilo vyrezať do bankomatu otvor veľký 20 krát 20 centimetrov. Peniaze mali na dosah.
Lietajúce iskry z karbobrúsky zbadal náhodný chodec a zalarmoval políciu. Keď prišla hliadka na miesto, po zlodejoch ostal iba zapáchajúci dym vo vestibule mestského úradu.
Záznamy má kriminálka
Obsah bankomatu pravdepodobne neodniesli. Začiatkom týždňa a aj deň pred plánovanou krádežou vraj služba dopĺňala peniaze.
Po páchateľoch, ktorí sa vlámali do mestského úradu, materskej školy a obslužných priestorov bankomatu polícia pátra. Kamera, ktorá monitoruje pohyb pred bankomatom, záznam nevydá. Otočili ju okolo tretej nadránom. Pomôcť môže mestská kamera, ktorá monitoruje hlavnú príjazdovú cestu. Podľa primátora už "záznamy zobrala kriminálka."
"Polícia vedie trestné stíhanie pre prečin krádeže. Po páchateľoch pátrame," informovala krajská policajná hovorkyňa Renáta Čuháková.